6.4.2022
SL
Uradni list Evropske unije
C 152/159
1.6 EESO obžaluje, da Komisija ni analizirala učinka svežnja „Pripravljeni na 55“ na posamezne države članice, kot tudi ne njegovega učinka na različne sektorje.
Odbor meni, da bi bilo primerno opraviti posebno oceno učinka vzpostavitve Socialnega sklada za podnebje.
1.7 EESO pozdravlja obveznost držav članic, da predložijo celovit sveženj ukrepov in naložb, ki bodo financirani iz Sklada, ter jih kot svoje socialne načrte za podnebje predstavijo skupaj s posodobljenimi različicami svojih nacionalnih energetskih in podnebnih načrtov v skladu z uredbo o upravljanju energetske unije in podnebnih ukrepov.
EESO poziva, naj države članice v pripravo nacionalnih socialnih načrtov za podnebje vključijo socialne partnerje, gospodarske zbornice, civilno družbo, mladinske organizacije ter lokalne in regionalne oblasti.
1.8 EESO izraža zaskrbljenost, da bi utegnili biti stroški sistema trgovanja z emisijami za stavbe in prevoz višji od pričakovanih koristi ter bi lahko povzročili nenadzorovano rast cen, kar bi lahko ogrozilo obstoj nekaterih akterjev.
EESO zato na splošno ne odobrava povezovanja Socialnega sklada za podnebje z uvedbo sistema trgovanja z emisijami za stavbe in prevoz in bi pozdravil posebno postavko v proračunu EU, namenjeno socialnim posledicam zelenega prehoda.
Načeloma bi si bilo treba prizadevati za uvedbo Socialnega sklada za podnebje na ravni EU.
1.9 EESO opozarja, da je treba zagotoviti učinkovito uporabo sredstev iz Sklada ter preprečiti goljufije, korupcijo in nasprotja interesov v zvezi z ukrepi, ki jih podpira Sklad.
1.10 Glede na načelo pravne države pozdravlja ukrepe, ki jih predlaga Komisija za uspešen in učinkovit sistem notranje kontrole, ter napoved, da se bodo neustrezno izplačani ali neustrezno porabljeni zneski izterjali.
Poleg tega se sprašuje, ali se bo postopek EU, po katerem se sredstva EU zmanjšajo, kadar države članice kršijo načela pravne države, uporabljal tudi za izplačevanje sredstev iz Sklada.
1.11 EESO zahteva več pojasnil v zvezi s financiranjem Sklada.
V skladu s predlogom naj bi financiranje temeljilo na nestanovitnem trgu EU za trgovanje z emisijami.
Zato EESO ne razume, zakaj se predlaga fiksni znesek v višini 72,2 milijarde EUR.
Proračun Sklada bo tako odvisen od nestanovitnih cen.
To med drugim ponazarja potrebo po stabilnejšem financiranju.
EESO predlaga, naj se v Sklad vnese delna finančna prožnost glede na dejansko gibanje cen pravic do emisije (pri čemer bi se lahko dodeljeni znesek ob zvišanju cene ustrezno povečal).
1.12 EESO glede razdelitve sredstev Sklada državam članicam poudarja, da bi oblikovanje cen ogljika lahko imelo različne posledice za posamezne države članice in bi lahko bilo v nasprotju z že obstoječimi nacionalnimi ukrepi, kot je poudaril irski parlament v obrazloženem mnenju o subsidiarnosti.
1.13 EESO pozdravlja pristop na podlagi enakosti spolov in enakih možnosti za vse ter vsesplošno upoštevanje teh ciljev, kot tudi to, da se bodo pri pripravi in izvajanju nacionalnih načrtov upoštevala in spodbujala vprašanja dostopnosti za invalide, da nihče ne bo zapostavljen.
Načrtovano oblikovanje cen ogljika zlasti prizadene ženske, saj te predstavljajo 85 % staršev samohranilcev.
V enostarševskih družinah je tveganje revščine otrok še posebno veliko.
1.14 EESO se zelo dobro zaveda, da je Socialni sklad za podnebje srednjeročni odziv na problem nadomestil ranljivim subjektom za višje stroške zelenega prehoda.
Vendar pa sedanje razmere na področju razvoja cen energije zahtevajo takojšnjo rešitev.
EESO pozdravlja sporočilo Komisije, ki državam članicam prinaša nabor orodij za obravnavo neposrednega učinka sedanjega zvišanja veleprodajnih cen zemeljskega plina in električne energije ter za krepitev odpornosti na prihodnje cenovne šoke.
Kratkoročni nacionalni ukrepi vključujejo nujno dohodkovno podporo za gospodinjstva, pomoč podjetjem in ciljno usmerjeno znižanje davkov.
Da bi pomoč uskladili z naborom orodij, EESO predlaga razširitev področja uporabe Socialnega sklada za podnebje na ranljiva mala in srednja podjetja.
Ta odziv je združljiv s poslanstvom Socialnega sklada za podnebje in je v skladu z ustreznimi predpisi EU.
1.15 EESO poziva države članice, naj podprejo razvoj in zagotavljanje cenovno dostopnih storitev brezemisijske in nizkoemisijske mobilnosti ter prevoza.
EESO meni, da je zagotavljanje javnih storitev potniškega prevoza v okviru pravnih možnosti temelj trajnostne in cenovno dostopne mobilnosti.